PRANEŠIMAS ŽINIASKLAIDAI  
2025 m. gruodžio 5 d.

**15 proc. jaunimo niekur nedirba ir nesimoko: kas jiems padeda nelikti paraštėse?**

**2024 m. niekur nesimokančio ir nedirbančio jaunimo (15–29 m.) dalis Lietuvoje siekė beveik 15 proc., rodo Statistikos departamento duomenys. Prasmingos veiklos trūkumas tiek jauniems, tiek vyresniems žmonėms gali reikšti prarastas galimybes, socialinę atskirtį, emocinę įtampą, o kraštutiniais atvejais – rizikingus pasirinkimus, kurie lemia ilgametį atsitraukimą nuo visuomenės.**

Tam užkirsti kelią siekia pajūryje veikiantis „Asmenybės ugdymo kultūros“ (AUK) centras bei bendruomenės centras „K.I.N.A.S. Panemunė“, įsikūręs 1930 m. statytame medinės architektūros paveldo name Kaune.

**Siekia įtraukti jaunimą**

Klaipėdos mieste ir aplinkiniuose rajonuose veikiantis AUK centras suteikia erdvę jauniems žmonėms, kurie jaučiasi atitrūkę nuo mokyklos, darbo ar bendruomenės. Anot centro direktoriaus Dainiaus Šilingo, tai neformalaus ugdymo platforma, skirta ypač tiems, kurie turi mažiau galimybių arba tiesiog šiuo metu niekur nesimoko ir nedirba.

„Mintis kilo iš poreikio suteikti jaunimui alternatyvias veiklas, erdves regionuose, kur jie galėtų saugiai leisti laisvalaikį, ugdyti save, įgyti įgūdžių, bendrauti, išmokti valdyti emocijas, susirasti bendraminčių, integruotis į darbo rinką ar švietimo sistemą. Sujungėme jaunimo erdvę, sportą ir neformalaus ugdymo metodikas, kad padėtume jauniems žmonėms pažinti ir surasti save“, – pasakoja D. Šilingas.

AUK centras jungia atvirą jaunimo erdvę, savanorystę, mentorystę, individualias konsultacijas ir ekstremalaus sporto veiklas. Riedlenčių ir BMX treniruotės, kovos menų užsiėmimai – šios veiklos jaunimui tampa ne tik hobiu, bet ir emocinio reguliavimo, pasitikėjimo savimi bei bendruomenės formavimo įrankiais.

Pasak D. Šilingo, pasiekti jaunus žmones, kurie gali būti motyvuoti mažiau, praradę ryšį su sistema, turi kompleksinių problemų, yra sudėtinga ir resursų reikalaujanti užduotis.

„Per daugiau nei dešimt metų supratome, kad svarbiausia atrasti raktą, kuris atrakintų jauno žmogaus aistrą. Geriausia pradėti nuo sportinių veiklų, tokių kaip mūsų organizuojamos aikido arba ekstremalaus sporto treniruotės – jos padeda išsijudinti, lengviau vyksta bendravimas. Paprastesnis būdas yra tiesiog konsultacijos su jaunimo darbuotoju, tačiau tam reikia žymiai daugiau laiko ir kantrybės. Pagrindinė mūsų užduotis yra suteikti sąlygas jaunam žmogui išbandyti save ir panaikinti kliūtis, kurios jam trukdo jaustis laisvu visuomenės nariu“, – pažymi centro direktorius.

Šiandien AUK centras dalyvauja viename didžiausių jaunimo projektų „JUNGTYS“, kuriuo iki 2028 m. siekiama įtraukti net 8 tūkst. jaunų žmonių visoje Lietuvoje.

**Kuria bendruomenės centrą**

Kiek kitokia bendruomenė kuriama Kaune, kur bendruomenės centras „K.I.N.A.S. Panemunė“ siekia atgaivinti seną, bažnyčios parapijai priklausantį 95 metų pastatą ir paversti jį vietos traukos centru. Centro vadovas Kęstutis Žižys pasakoja, kad būtent ši vieta tapo įkvėpimo šaltiniu.

„Mūsų tikslas – paversti šias patalpas vieta, kur žmonės galėtų realizuoti savo idėjas su bendruomenėje veikiančių žmonių pagalba, taip užtikrinant tiek jaunų žmonių laisvalaikio užimtumą, tiek kitų narių įgalinimą. Namukas nuolat remontuojamas, įsisavinamos naujos erdvės antrame aukšte, įrengta erdvė piligrimų nakvynei, virtuvėlė, po truputį įrenginėjamas hostelis“, – sako K. Žižys.

Bendruomenės centro idėją sustiprino „Kaunas – Europos kultūros sostinė 2022“ programa „Fluxus Labas!“, kuri skatino bendruomenes atgaivinti apleistas erdves ir kurti naują socialinį gyvenimą. Name įrengtoje salėje vyksta sporto ir meno užsiėmimai, retro diskotekos ir kiti renginiai. Plėtojama kino meno ir filmų peržiūrų veikla, planuojama demonstruoti juostinio kino filmus. Šiuo metu, bendradarbiaujant kartu su Lietuvos kino centru, demonstruojami restauruotos lietuviško kino klasikos filmai, o į peržiūras kviečiami režisieriai ir kino kritikai.

„Nors centras veikia savanoriškai, netrūksta finansinių iššūkių. Kadangi turime 354 kv. m. patalpas, kurias reikia ne tik šildyti, bet ir prižiūrėti bei atnaujinti, turime užtikrinti nenutrūkstančias pajamas. Tinkamai vykdyti socialinį verslą yra reikalingos tam tikros kompetencijos ir vien tik savanorių turimų žinių kartais, deja, neužtenka“, – sako K. Žižys.

Vis dėlto, didžiausias šio verslo variklis – žmonių reakcijos.

„Abejingų nelieka nei pačiam pastatui, nei mūsų veiklai, tai ir skatina mus judėti pirmyn. Norime sugeneruoti pakankamai pajamų, kad patalpas būtų galima išpirkti iš savininko ir jas palikti bendruomenei. Jos žmonės toliau vykdytų esamas veiklas ir kurtų naujas“, – pasakoja centro vadovas.

Tam, kad augti būtų lengviau, „Asmenybės ugdymo kultūros“ centras ir „K.I.N.A.S. Panemunė“ įsitraukė į socialiniam verslui skirtą intensyvią Lietuvos socialinio verslo asociacijos organizuojamą programą „Poveikio akademija“, kuri tęsėsi iki lapkričio 28 d.

„Poveikio akademijoje“ šiemet dalyvavo 10 Lietuvos socialinio verslo įmonių, kurioms buvo organizuotos ekspertinės mokymų sesijos, užtikrinta individuali mentorystė, konsultacijos. Programos pabaigoje geriausiai įvertintu socialiniu verslu tapo „Asmenybės ugdymo kultūros“ centras ir laimėjo finansinį „Luminor“ banko paskatinimą – 3000 eurų.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)